เก็บตกการเงิน
ลูกศิษย์หลวงตามหาบัวบุก ธปท.
8 ต.ค. 2554

ลูกศิษย์หลวงตามหาบัวบุก ธปท.
พระครูอรรถกิจนันทคุณ หรือพระอาจารย์นพดล นันทโน เจ้าอาวาสวัดป่าดอยลับงา จ.กำแพงเพชร ผู้ประสานงานแนวร่วมประชาชนปกป้องคลังหลวง นำคณะลูกศิษย์ของหลวงตามหาบัว ญาณสัมปันโน ทั้งพระสงฆ์และประชาชนประมาณ 50 คน มาที่ธนาคารแห่งประเทศไทย (ธปท.) เพื่อสอบถามกรณีที่รัฐบาลจะนำเงินทุนสำรองระหว่างประเทศไปจัดตั้งกองทุนความมั่งคั่งแห่งชาติ และการปรับวิธีบันทึกบัญชีของทุนสำรองเงินตรา เพื่อหาเงินไปใช้หนี้ของกองทุนเพื่อการฟื้นฟูฯ นั้น ซึ่งขอเตือนรัฐบาลว่า ไม่ควรมาแตะต้องคลังหลวง แต่หากจำเป็น อาจนำเงินบัญชีกำไรพิเศษประจำปีที่หลวงตามหาบัวเคยผ่อนผันให้นำไปใช้
ซีไอเอ็มบีคลอดเงินฝากประจำจ่ายดอก 4%
น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ ด้านผลิตภัณฑ์เพื่อรายย่อย ธนาคารซีไอเอ็มบี ไทย กล่าวว่า ธนาคารได้ออกแคมเปญเงินฝากประจำระยะ 912 เดือน รับดอกเบี้ย 4% ต่อปี ซึ่งลูกค้ายังสามารถเลือกรับดอกเบี้ยรายเดือน หรือรับดอกเบี้ยเมื่อครบกำหนดตามระยะเวลาฝากก็ได้ โดยต้องเปิดบัญชีเงินฝากขั้นต่ำที่ 1 แสนบาท เปิดรับฝากตั้งแต่วันนี้ไปจนถึง 31 ต.ค. 2554 
‘กสิกรไทย’ ปล่อยกู้ร่วมโซลาร์ฟาร์ม 890 ล้านบาท 
นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารได้ร่วมกับบรรษัทการเงินระหว่างประเทศ (ไอเอฟซี) ธนาคารกรุงศรีอยุธยา และธนาคารธนชาต ปล่อยกู้ร่วมให้กับบริษัท เอสพีซีจี วงเงินรวม 890 ล้านบาท เพื่อพัฒนาโครงการโซลาร์ฟาร์มใน จ.นครราชสีมา แห่งที่ 2 และโซลาร์ฟาร์ม จ.เลย กำลังการผลิตแห่งละ 6 เมกะวัตต์ เพื่อจำหน่ายให้แก่การไฟฟ้าส่วนภูมิภาค (กฟภ.) 
สำหรับวงเงิน 890 ล้านบาท แบ่งเป็นธนาคารกสิกรไทย 210 ล้านบาท ธนาคารกรุงศรีอยุธยา 158 ล้านบาท ธนาคารธนชาต 158 ล้านบาท ไอเอฟซี 244 ล้านบาท และกองทุน CTF จำนวน 120 ล้านบาท
เครดิตบูโรห่วงลูกหนี้น้ำท่วมติดบัญชีดำ 
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า เครดิตบูโรได้แจ้งสถาบันการเงินให้ระมัดระวังการรายงานข้อมูลลูกหนี้ที่ได้รับผลกระทบจากน้ำท่วม หากมีการผ่อนปรนการชำระหนี้ให้กับลูกค้า และสามารถปฏิบัติตามข้อตกลงได้ ให้นำส่งข้อมูลการชำระหนี้ในสถานะบัญชี “บัญชีปกติ” แทน “ลูกค้าผิดนัดชำระหนี้” เพื่อช่วยเหลือลูกค้าไม่ให้มีประวัติผิดนัดชำระ